M. Fronc, poslanec: (2008-11-26):
Predpokladaný hrubý domáci produkt pre rok 2009 je skoro dvetisíc miliárd Sk. A na vzdelanie očistené od financií z európskych fondov, ktoré, mimochodom, sa slabo čerpajú a ktoré raz skončia, je v skutočnosti 58,8 miliardy korún, čo nerobí ani 3 % z hrubého domáceho produktu. Keď to očistíme, ani nie 3 % z hrubého domáceho produktu! Programové vyhlásenie vlády hovorilo o 5 %. Vážení kolegovia z vládnej koalície, ak skončia fondy, tak aby ste ako-tak udržali ten rozpočet v kapitole školstva pre vzdelanie, budete zrazu potrebovať 80 miliárd Sk. To som veľmi zvedavý, kde ich chcete nájsť. Povedal som, rodičia, pedagógovia, žiaci, zabudnite na reformu. Skutočný nárast v kapitole školstva je 6 %, keď to očistím od fondov. To znamená 3,3 miliardy korún. Len pre porovnanie. V oveľa horšej situácii v roku 2006 bol nárast 4,2 miliardy korún. Tento nárast pokryje jedine avizované úpravy platov. Na nič iné nebude stačiť. A nakoniec v rozpise kapitoly ministerstva školstva je to názorne aj ukázané. Priatelia, program Rozvoj regionálneho školstva? Lebo však keď je reforma, treba tam mnohé veci zmeniť. Nulapercentný nárast. Chceme mať pedagógov, ktorí budú inak učiť? Treba ich na to pripraviť. Treba ich vzdelávať. No ale program Rozvoj pedagógov znamená mínus 15,7 milióna korún, čo je viac ako 13 % menej. Takže ako tých pedagógov budeme vzdelávať? A to tu stále počúvame o príprave návrhu zákona, o kariérovom raste pedagógov. Kde to je v rozpočte? A program transformácie regionálneho školstva, aj ten vymenujem, ten má nárast slabých 5 %. No a pre zaujímavosť, aby to stálo zato, pretože však keď chceme po novom učiť, potrebujeme mať aj nové učebnice. Rozpočet na učebnice je 256 miliónov korún, čo je nárast biednych 9 miliónov. A tých 9 miliónov pokojne pán minister Mikolaj minie na svoje politické šantenie a experimentovanie s učebnicami pre menšiny. Také, ako urobil. Ďalší odkaz v tomto rozpočte je – mládež je vláde absolútne ľahostajná. A nemá o ňu záujem. Viete, hovoríme o tom, že máme s ňou problémy, že treba bojovať proti drogám a iným návykom, ktoré sú nevhodné. No, podpora mládeže klesla oproti lanskému roku o 7,5 milióna, čo je skoro 6,5 %. A viete, čo robili títo mládežníci? Že celé leto organizovali rôzne akcie, stretnutia pre talentované deti, pre deti, ktoré sú z detských domovov. Aspoň trochu, aby si užili tieto deti. Tých akcií boli desiatky, stovky. Z čoho to bude, neviem, keď klesajú tieto hodnoty. A posledný odkaz, to je odkaz pre kolegov v prvom rade zo strany z SNS. Premiér zobral ministrovi kompetencie v oblasti športu. Podľa kompetenčného zákona patrí táto kompetencia ministrovi školstva a premiér si buduje ihriská a popularitu, takže, samozrejme, navýšil sa rozpočet Úradu vlády, ale program, cez ktorý bolo možné vybavovať naše ihriská a budovať aj ihriská pre deti, to je program materiálneho turistického zabezpečenie v kapitole klesol o 68 miliónov, to je o 30 %. Peniaze si jednoducho zhrabol de facto premiér a môže chodiť a otvárať ihriská. Mohol by som tých čísiel hovoriť, kolegovia a kolegyne, viacej, ale posledné číslo, ktoré bude dôkazom toho, aký je záujem tejto vlády o našu mládež, o budúcnosť, o vzdelanie, je toto. Na jedného žiaka máme približne 35-tisíc korún na rok. Na jedného vysokoškoláka okolo 70-tisíc. A na jedného väzňa pol milióna korún. Toto sú náklady, ktoré vynakladáme. Dámy a páni, ďakujem. (Potlesk.)